Skjulte skatter

Lignelser i bibelen er alltid spennende for barn og unge. Her presenteres fire av Jesu lignelser som ikke ofte blir formidlet, og med noen spennende nye tanker til refleksjon.

Dokumentet er utarbeidet av Ellen Aasland Reinertsen, tildelt Olavsstipendet i 2017 for å arbeide faglig med Jesu lignelser.

# A) Feieguden

*Eller om en kvinne har ti sølvmynter og mister én, tenner hun ikke da en lampe og feier i hele huset og leter nøye til hun finner den?****9****Og når hun har funnet den, kaller hun sammen venninner og nabokoner og sier: ‘Gled dere med meg, for jeg har funnet igjen det pengestykket jeg hadde mistet.’****10****På samme måte, sier jeg dere, blir det glede blant Guds engler over én synder som vender om.» (Luk 15,8-10)*

### Forslag til opplegg

Barnegrupper kan høre fortellingen eller vere med å dramatisere den (koster og leter høyt oppe og langt nede) i kirkerommet. De kommer inn i annet rom, og der er det rotete! Og en mynt mangler! Alle må være med å rydde, feie og lete, til mynten er funnet. Da blir det fest!

### Spennende/rar/frigjørende teologi

Når Jesus forkynner om Guds rike i Lukas: De greske ordene er Guds KONGErike. Det blir en fruktbar spenning når denne lignelsen skal fortelle hvordan Gud som konge sitt rike er: Gud blir hun som heiser opp skjørtet, finner fram kosten og feier og rydder fram rikes skatter. Og så inviterer hun til fest!

# B) Bakstekona/surdeigen

*«Himmelriket er likt en surdeig som en kvinne tok og la inn i tre mål mel, så det hele til slutt var gjennomsyret.» (Matt 13, 33. Finnes også i Luk 13, 20-21 og Thomas 96).*

### Forslag til opplegg

Fortelle lignelsen om hun som baker. Barna kan være med å dramatisere, om en vil. Synge ”Bake Guds rike” med bevegelser (lett omgjort variant av ”Bygge Guds rike”, bruk gjerne mangfoldige kategorier: gutter/jenter, unge/gamle, syke/friske, fattige/rike, fra områder der dere holder til...) Og bake rundstykker/boller/nattverdsbrød før eller etterpå.

### Spennende/rar/frigjørende teologi

* Gud er ei bakstekone som får riket til å gjære og vokse på underfullt vis.
* Bakstekona Gud fyller sin verden med deilige dufter og smaker og alt vi trenger for å leve.
* Sammenheng med nattverden og nattverdsbrødet og ”Jeg er livets brød” (Joh 6, 35 og 48).
* Det greske ordet som er oversatt ”tok”, kan også oversettes ”gjemte”: Noe skjult og underfullt, noe vi ikke ser, er det som får himmelriket til å gro. Det virkende – underet gjemmes i det dagligdagse. Der skjer mirakelet.

# C) Den rasende enka/den forbilledlige furie

*2 «I en by var det en dommer som ikke fryktet Gud og ikke tok hensyn til noe menneske.  3 I samme by var det en enke som stadig på ny kom til ham og sa: ‘Hjelp meg mot min motpart, så jeg kan få min rett.’  4 Lenge ville han ikke, men til slutt sa han til seg selv: ‘Enda jeg ikke frykter Gud og ikke tar hensyn til noe menneske,**[5](javascript:showBibleRef(\"ref1_4_5link\", \"ref1_4_5\");) får jeg hjelpe denne enken til hennes rett, siden hun plager meg slik, ellers ender det vel med at hun flyr like i synet på meg.’»  
     6 (Og Herren sa: «Hør hva denne uhederlige dommeren sier!  7 Skulle ikke da Gud hjelpe sine utvalgte til deres rett, de som roper til ham dag og natt? Er han sen til å hjelpe dem?  8 Jeg sier dere: Han skal sørge for at de får sin rett, og det snart. Men når Menneskesønnen kommer, vil han da finne troen på jorden?») (Luk 18, 2-5 + 6-8)*

### Forslag til opplegg

* Spørre barna hva de blir sinte for. Høre svarene.
* La dem gjerne vise HVOR sinte de kan bli.
* Fortelle bibelfortellingen. Barna kan eventuelt være med på replikken: ‘Hjelp meg til min rett!’ som kan gjentas flere ganger.
* Eventuell samtale for å gi rom for det problematiske i fortellingen:
  + Hvorfor er hun så sint? Fortell gjerne at om en enke ikke fikk det hun hadde rett på (arv etter mannen, trolig), så hadde hun ingenting, ingenting å kjøpe mat eller klær for, heller ikke til barna, om hun hadde noen.
  + Er Gud sint? Hva er eventuelt Gud sint på? Er Gud sint på oss? Går det an at Gud er sint på urettferdighet, men glad i menneskene, også de urettferdige? Er dette en fin fortelling eller en fortelling en blir redd av? Eller begge deler?
  + Hvordan kan vi bruke sinnet vårt (om vi er sinte) til å lage strategier for en mer rettferdig verden? La enka bli en forbilledlig furie. (Dette kan være en særlig spennende diskusjon rundt TV- eller faste-aksjonen).
* For små barn: be dem være sinte igjen, rase rundt i kirka: Så sint er Gud på det som er urettferdig og tas fra noen som trenger det (om en våger...)

### Rar/spennende/frigjørende teologi

* Hva slags Gud peker hun mot?
* Er dette et trygt gudsbilde?
* Kan Gud bli sint? På hva?

# D) De vanskelige/svært komplekse lignelsene, kan en ha dem også med?

Til eldre barn og ungdommer kan man velge andre komplekse og vanskelige lignelser – og legge opp til diskusjon i etterkant.

*Bibeltekst:*

*I slutten av Matteusevangeliet er det mange vanskelige lignelser, for eks: Småjentene/brudepikene (25,1-13) eller de fem dumme og fem kloke. Det finnes også endel fortellinger som har problematiske bikarakterer, som det er lett å overse. Vurdere nøye om en kan ha disse med og hvordan man formidler historien.*

* Går det an å leke disse (kle seg ut som brudepikene/lage oljelamper) eller diskutere hva som er klokt og hvilke valg/handlinger som er dumme? (uten å skremme barn med dør som blir lukket og folk som blir kastet utenfor)
* Kan en diskutere det uforståelige/urettferdige i fortellingen: At de som var uten olje ikke fikk noe av de som hadde med og heller ikke fikk være med på festen? Hvem gjorde egentlig noe dumt i denne fortellingen?
* Hvorfor skulle Gud mene det er viktig at vi er kloke?
* Videre: Når føler jeg at noe er urettferdig mot meg? Når gjør jeg slikt mot andre?

Til diskusjon etter at lignelsen(e) er lest/fortalt:

* Hvordan er det å være barna/kvinna som holder på å bli solgt sammen med slavemannen i Matt 18, 23-35?
* Eller slavebarna/guttene og jentene som slås av medslaven/forvalteren i Luk 12, 41-48?
* Hvordan er det å være en av slavene som må kle opp den hjemkomne sønnen og slakte gjøkalven i *En far som venter* (Luk 15, 11-32)? En kan diskutere rettsikkerhet, ubetydelighet, slaveri, ikke ha påvirkning på eget liv. Hva slags Gud vises her?